### NN 29/2026 (23.3.2026.), Uredba o nadoknadi dijela troška dizelskog goriva koje se koristi kao pogonsko gorivo u komercijalnom cestovnom prijevozu putnika za razdoblje od 1. travnja 2026. do 31. ožujka 2027.

VLADA REPUBLIKE HRVATSKE

338

Na temelju članaka 1. i 8. i članka 30. stavka 1. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 23. ožujka 2026. donijela

UREDBU

O NADOKNADI DIJELA TROŠKA DIZELSKOG GORIVA KOJE SE KORISTI KAO POGONSKO GORIVO U KOMERCIJALNOM CESTOVNOM PRIJEVOZU PUTNIKA ZA RAZDOBLJE OD
 1. TRAVNJA 2026. DO 31. OŽUJKA 2027.

Članak 1.

Ovom Uredbom utvrđuje se iznos i postupak nadoknade dijela troška dizelskog goriva koje se koristi kao pogonsko gorivo u komercijalnom cestovnom prijevozu putnika.

Članak 2.

Pravo na nadoknadu dijela troška dizelskog goriva koje se koristi kao pogonsko gorivo u komercijalnom cestovnom prijevozu putnika imaju osobe koje obavljaju komercijalni cestovni prijevoz putnika koje su na temelju odredbi Pravilnika o ostvarivanju prava na povrat dijela plaćene trošarine za dizelsko gorivo u komercijalnom prijevozu robe i putnika (»Narodne novine«, br. 12/19.) rješenjem Ministarstva financija – Carinske uprave ostvarile pravo na povrat dijela trošarine za razdoblje od 1. travnja 2026. do 31. ožujka 2027. (u daljnjem tekstu: korisnici prava).

Članak 3.

(1) Nadoknada po litri dizelskog goriva koje se koristi kao pogonsko gorivo u komercijalnom prijevozu putnika iznosi 0,16 eura.

(2) Korisnici prava na nadoknadu dijela troška dizelskog goriva koje se koristi kao pogonsko gorivo u komercijalnom cestovnom prijevozu putnika pravo na nadoknadu dokazuju rješenjem Ministarstva financija – Carinske uprave kojim se odobrava povrat plaćene trošarine, a podatak o broju litara za koje je tim rješenjem utvrđeno pravo povrata trošarine smatra se temeljem za obračun i isplatu nadoknade dijela troška dizelskog goriva temeljem ove Uredbe.

(3) Ako se rješenjem Ministarstva financija – Carinske uprave odobrava povrat plaćene trošarine za godišnje razdoblje za 2026. godinu, obračun i isplata nadoknade dijela troška dizelskog goriva temeljem ove Uredbe odobrit će se za 75 % od ukupne količine dizelskog goriva za koje je tim rješenjem utvrđeno pravo povrata trošarine.

Članak 4.

(1) Korisnici prava pisani zahtjev za nadoknadu dijela troškova podnose Ministarstvu mora, prometa i infrastrukture tromjesečno, najkasnije do 31. listopada 2027.

(2) Zahtjev treba sadržavati naziv i OIB podnositelja zahtjeva, podatak o razdoblju za koje se traži nadoknada, količinu litara goriva po mjesecima za koje se traži nadoknada, te podatke o transakcijskom bankovnom računu na koji je potrebno izvršiti uplatu nadoknade.

(3) Zahtjev u prilogu mora sadržavati presliku rješenja Ministarstva financija – Carinske uprave kojim se odobrava povrat plaćene trošarine za razdoblje i količine goriva iz zahtjeva.

(4) Prijevoznici koji su sklopili ugovore o javnim uslugama u cestovnom prijevozu putnika, prilikom podnošenja zahtjeva za nadoknadu dijela troškova, moraju dostaviti Izjavu o nepostojanju dvostrukog financiranja koja se nalazi u Prilogu 1. ove Uredbe i njezin je sastavni dio.

Članak 5.

Ministarstvo mora, prometa i infrastrukture će sredstva za provedbu ove mjere u 2026. godini u iznosu od 4.000.000,00 eura osigurati preraspodjelom sredstava u Državnom proračunu Republike Hrvatske za 2026. godinu unutar svojih pozicija. Sredstva potrebna u 2027. godini u iznosu od 4.000.000,00 eura planirat će se pri izradi državnog proračuna za 2027. godinu.

Članak 6.

Ova Uredba stupa na snagu prvoga dana od dana objave u »Narodnim novinama«.

Klasa: 022-03/26-03/13

Urbroj: 50301-27/20-26-2

Zagreb, 23. ožujka 2026.

Predsjednik
 mr. sc. Andrej Plenković, v. r.

PRILOG 1.

IZJAVA O NEPOSTOJANJU DVOSTRUKOG FINANCIRANJA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(naziv podnositelja zahtjeva, sjedište, OIB)

Pod kaznenom i materijalnom odgovornošću izjavljujem da poštujem načelo nekumulativnosti i da:

– ne postoji dvostruko financiranje te se troškovi dizel goriva koji su predmet ovog zahtjeva ne financiraju iz drugih programa i projekata koje podnositelj zahtjeva provodi u istom razdoblju, a osobito provedbe izvršenja javne usluge u cestovnom prijevozu putnika.

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_  Mjesto i datum: | \_\_\_\_\_\_\_\_\_\_\_\_\_\_\_\_\_  Potpis i pečat  podnositelja zahtjeva: |